2026 m. II ketvirtį Lietuvoje ir ES mažėjo galvijų supirkimo kaina
2026 m. antrąjį ketvirtį Lietuvos galvijų supirkimo rinkoje buvo stebimas galvijų supirkimo kainų mažėjimas. Vidutinė galvijų supirkimo kaina pagal skerdenų masę ir kokybę minėtu laikotarpiu sudarė 5,40 EUR/kg – tai 8,63 proc. mažesnė kaina nei 2026 m. pirmąjį ketvirtį ir 0,55 proc. mažesnė nei 2025 m. tuo pačiu laikotarpiu. Liepos viduryje galvijų supirkimo kainos Lietuvoje ir toliau mažėjo, rodydamos trumpalaikį rinkos silpnėjimą.

Panašios tendencijos buvo stebimos ir Europos Sąjungoje. 2026 m. antrąjį ketvirtį vidutinė ES reprezentacinė galvijų supirkimo kaina* pagal skerdenų masę ir kokybę siekė 6,46 EUR/kg – 5,28 proc. mažesnė kaina nei pirmąjį šių metų ketvirtį. Vis dėlto, palyginti su 2025 m. antruoju ketvirčiu, ji buvo 4,06 proc. didesnė. Tai rodo, kad nors trumpuoju laikotarpiu kainos koreguojasi, ilgalaikis jų lygis išlieka aukštesnis nei prieš metus.

*vidutinės kainos apskaičiuotos iš savaitinių EK teikiamų duomenų

Rinkos situacija išlieka nevienareikšmė. Nors galvijų pasiūla Europoje yra ribota, daugelyje rinkų ji vis dar tenkina arba šiek tiek viršija esamą paklausą, todėl spartesnis kainų augimas kol kas nėra tikėtinas. Kita vertus, kainų dinamiką lemia ne tik vidaus rinkos veiksniai. Reikšmingą įtaką daro mažėjanti galvijienos gamyba ES, ribota pasiūla ir iššūkiai kai kuriose eksporto rinkose, kurie sudaro prielaidas išlaikyti santykinai aukštą kainų lygį. Tai patvirtina ir gamybos rodikliai. 2026 m. sausio–balandžio mėn. Europos Sąjungoje buvo paskersta apie 6,8 mln. galvijų – maždaug 300 tūkst. mažiau nei tuo pačiu laikotarpiu prieš metus. Didžiausias skerdimų sumažėjimas fiksuotas Lenkijoje (12,6 proc.) ir Airijoje (14,4 proc.). Nors Prancūzija išlieka didžiausia galvijienos gamintoja ES, joje skerdimų apimtys taip pat mažėjo. Mažesni rodikliai buvo ir Vokietijoje bei Italijoje. Tuo tarpu Ispanija, Nyderlandai ir Belgija buvo vienos iš nedaugelio valstybių, kurioms pavyko nežymiai padidinti galvijų skerdimų skaičių.

Mažėjantis galvijų skerdimų skaičius atspindi ilgalaikius struktūrinius pokyčius Europos gyvulininkystės sektoriuje. Dėl nepakankamo veiklos pelningumo dalis ūkių mažina bandas arba visiškai atsisako galvijų auginimo. Tam įtakos turi augančios pašarų, energijos ir darbo sąnaudos, griežtėjantys gyvūnų gerovės, aplinkosaugos ir klimato politikos reikalavimai. Papildomų sunkumų kelia klimato kaitos padariniai – pasikartojančios sausros, dėl kurių susidaro pašarų trūkumas bei gyvulių ligų protrūkiai, pavyzdžiui, mėlynojo liežuvio liga.
Šaltiniai -  ŽŪDC (LŽŪMPRIS), EK
